Psalam (Šarić) 44.
Upravitelju pjevačkoga zbora; od sinova Korahovih; poučna pjesma.

1Slušasmo, Bože, ušima svojim, oci nam naši pripovjediše: u dane njihove učinio si sjajno djelo, u dane davne. 

2Rukom si svojom protjerao neznabošce, a njih si zasadio; narode si iskorijenio, a njih si namnožio. 

3Jer ne zadobiše zemlje svojim mačem, niti im mišica njihova donese pobjedu: "nego tvoja desnica, tvoja mišica, svjetlost lica tvojega; jer si im ti bio naklon. 

4Ti si kralj moj, Bože, koji pomoć šalje Jakovu! 

5Mi s tobom rušimo na, tlo neprijatelje svoje; s pomoću tvojom pogazimo protivnike svoje. 

6Jer neću da se pouzdam u luk svoj, niti mi mač moj pomaže do pobjede! 

7Kad ti nama dade pobjedu nad neprijateljima i posrami mrzitelje naše, 

8Zato ćemo se mi uvijek Bogom hvaliti; ime ćemo tvoje slaviti dovijeka. 

9Ali sad si nas posve odbacio i posramio nas; nijesi išao s vojskama našim u boj. 

10 Pustio si nas da uzmaknemo pred neprijateljima; neprijatelji naši odnesoše plijen sebi. 

11 Dao si nas kao ovce na klanje, rasijao nas među neznabošce. 

12 Prodao si narod svoju bescjenje i nijesi postao bogat utrškom njihovim. 

13 Postavio si nas za porugu susjedima našim, da nam se rugaju i smiju oni, koji su okolo nas. 

14 Načinio si od nas priču među narodima; gledajući nas mašu glavom puci. 

15 Pred očima stoji mi uvijek ta sramota, stid mi je pokrio lice 

16 Od vike rugača, što psuje, od pogleda neprijatelja, što žeđa osvetu. 

17 Sve nas je ovo snašlo, a mi ipak ne zaboravismo tebe i zavjetu se tvojemu ne iznevjerismo. 

18 Srce naše nije uzmaklo, niti korak naš ostavi stazu tvoju. 

19 Ti si nas ipak razbio na mjestu čagalja i pokrio nas noću smrti. 

20 Kad bismo zaboravili ime Boga svojega, ruke svoje podizali k bogu tuđemu, 

21 Zar ne bi to pronašao Bog, koji pozna najtajnije misli srca? 

22 Eto dave nas zbog tebe svaki dan, s nama postupaju kao s ovcama klanicama. 

23 Ustani! Što spavaš, Gospode? Probudi se! Ne odbacuj nas vječno! 

24 Što kriješ lice svoje, zaboravljaš nevolju našu i muku našu? 

25 Jer se je prignula duša naša do u prah; tijelo naše prianja za tlo. 

26 Digni se! Dođi nam u pomoć, izbavi nas zbog milosti svoje! 

 
Psalmi (Šarić)